በኢትዮጵያ ታሪክ እና ፖለቲካ መካከል ጤናማ የሆነ ግንኙነት ሊዳብር ይገባል ተባለ
የታሪክ ባለሙያዎች ሰሞኑን ባደረጉት “የታሪክ ባለሙያዎች የቢሾፍቱ ስምምነት” ምክክር ዙሪያ ለጋዜጠኞች በሰጡት ዝርዝር መረጃ፣ ታሪክ እና ፖለቲካ መካከል ጤናማ የሆነ ግንኙነት መዳበሩ ለሃገሪቱ የወደፊት እጣ ፈንታ ትልቅ አስተዋጽኦ እንደሚያበረክት ተናግረዋል።የታሪክ ምሁራኑ ፖለቲካና ፖለቲከኞች ታሪክ ላይ የሚያሳድሩትን ጤናማ ያልሆነ ጫናም ለማስተካከልና ችግሩን በሂደት ለመፍታት እንደሚሰራ ገልጸዋል።በሰላም ሚኒስቴር አስተባባሪነት እየተካሄደ የሚገኘው የብሔራዊ የማህበረሰብ ተኮር የምክከር መድረክ አንዱ አካል የሆነው የታሪክ ምሁራንና የታሪክ ፀሐፊያን የምክክር መድረክ ከአዲስ አበባ ዩኒቨርስቲ የማህበራዊ ሳይንስ ኮሌጅ ጋር በመተባበር ለአራት ቀናት በቢሾፍቱ ከተማ የተካሄደ ሲሆን በመድረኩ 60 የኢትዮጵያ የታሪክ ምሁራንና የታሪክ ፀሐፊያን ተሳትፈውበታል።መድረኩ ለአገር ግንባታና ለብሔራዊ መግባባት አስተዋጽኦ ለማበርከት ያለመ መሆኑን ከሚነስቴሩ ያገኘነው መረጃ ያመለክታል፡፡